Tarybos Direktyva 94/24/EB
1994 m. birželio 8 d.
iš dalies keičianti Direktyvos 79/409/EEB dėl laukinių paukščių apsaugos II priedą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130s straipsnio 1 dalį,
atsižvelgdama į Komisijos pasiūlymą [1],
atsižvelgdama į Ekonomikos ir socialinių reikalų komiteto nuomonę [2],
laikydamasi Sutarties 189c straipsnyje nustatytos tvarkos,
kadangi, atsižvelgiant į naujausius duomenis apie paukščių padėtį, reikėtų iš dalies pakeisti 1979 m. balandžio 2 d. Tarybos direktyvos 79/409/EEB dėl laukinių paukščių apsaugos II priedą [3];
kadangi keletas valstybių narių paprašė Komisijos iš dalies pakeisti II priedo 2 dalį ir įtraukti į ją tam tikras rūšis, kurių ligi šiol nebuvo galima teisėtai medžioti;
kadangi minėtos direktyvos 7 straipsnio 4 dalyje reikalaujama, kad valstybės narės užtikrintų, kad medžioklės praktika atitiktų konkrečių paukščių rūšių protingo naudojimo ir ekologiškai subalansuotos kontrolės principus;
kadangi dėl tam tikrų rūšių geografinio paplitimo ir populiacijų skaitlingumo kai kuriose šalyse jos gali būti medžiojamos ar kontroliuojamos vietos lygiu, o tam tikri prašymai dėl II priedo 2 dalies papildymo gali būti patvirtinti;
kadangi Limosa limosa, Limosa lapponica ir Numenius arquata rūšis reikėtų išbraukti iš II priedo 2 dalies Italijai taikomo sąrašo, siekiant apsaugoti pasaulyje nykstančią Numenius tenuirostis rūšį, į kurią pirmosios yra labai panašios tiek savo buveine, tiek išore, ir todėl yra didelis pavojus jas supainioti;
kadangi leidimas medžioti II priedo 2 dalyje išvardytas rūšis nėra privalomas ir valstybės narės gali pačios nuspręsti, ar juo pasinaudoti; kadangi todėl nereikalaujama, kad jos imtųsi atitinkamų priemonių, o nusprendusios jų imtis, gali tai padaryti net ir po nustatytos šios direktyvos taikymo datos,
PRIĖMĖ ŠIĄ DIREKTYVĄ:
1 straipsnis
Direktyvos 79/409/EEB II priedo 2 dalis pakeičiama šios direktyvos priedu.
2 straipsnis
Valstybės narės priima įstatymus ir kitus teisės aktus, kurie, įsigalioję iki 1995 m. rugsėjo 30 d. įgyvendina šią direktyvą.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva skirta valstybėms narėms.
Priimta Liuksemburge, 1994 m. birželio 8 d